《青山白云歌思余嘉宾也风尘澒洞南北不通音问隔绝思而作之嘉宾母梦吞云而生小名云孙》
元代·胡天游(元)

青山之青无可名，有山以来无比青。
白云之白白如羽，倏忽变化腾青冥。
我本青山人，结庐白云间。
白云长往来，青山淡无言。
朝同白云出，暮共白云还。
白云一旦舍我去，惟有青山相对间。
人言白云好，我爱青山佳。
青山何所有，细水泛桃花。
白云何所之，金银宫阙天之涯。
浮沈异世如尘泥，我思白云云不思。
洒扫青山石，高歌白云诗。
黄尘吹空暗江海，我但醉眠闻鼓鼙。
愿随长风一息九千里，唤取白云还故庐。
青山青山堪采芝，白云白云胡不归。
商家霖雨久寂寞，卧龙不起畴其依。
瑶姬老矣高台非，云兮云兮知不知。
浮云万变果何益，不如深山抱石而幽栖。
噫嗟归来兮，帝乡须好不可以久居。

作者简介：胡天游（1288—1368）元代诗人。名乘龙，以字行，自号松竹主人，又号傲轩。岳州平江人。7岁即有诗名，少时有进取之志，中年以后，隐居自乐，拟《述志赋》以明志。晚年值无末兵乱，生活困顿不堪，下田耕种，忍饥劳作。其诗多苍凉悲壮，略少修饰，论者以为可与虞集等人之作媲美。诗多于兵乱中散佚，今存《傲轩吟稿》1卷。